Հայաստանի ազգային հերոսի բարձր կոչման արժանացած Հովհաննես Չեքիջյանին Հայրենիքի շքանշանի հանձնման արարողությունից հետո Սերժ Սարգսյանը հունվարի 16-ին Նախագահի նստավայրում թեյի սեղանի շուրջ հանդիպում է ունեցել այդ արարողության մասնակից մի խումբ մտավորականների հետ: Զրույցի ժամանակ, որն առնչվում էր Հայաստանի անվտանգությանն ու ապագային, երկրի կյանքում մտավորականների դերին ու առաքելությանը, ինչպես նաեւ կրթության ու մշակույթի խնդիրներին, ՀՀ նախագահը հանդիպման մասնակիցների խնդրանքով ներկայացրել է 4-րդ նախագահի մասին իր պատկերացումները: Ի դեմս հաջորդ նախագահի` Սերժ Սարգսյանը տեսնում է «մի անհատի, ով ունի անցած ճանապարհ ու մեծ ճանաչում ե´ւ երկրի ներսում, ե´ւ դրսում, կարող է պատշաճ կերպով ներկայացնել Հայաստանը արտերկրում»: Ապագա նախագահը, նրա խոսքով, «պետք է տիրապետի օտար լեզուների, ունենա լայն կապեր Սփյուռքում ու Հայաստանում, վայելի հեղինակություն եւ, որ ամենակարեւորն է` լինի անկողմնակալ մարդ, ով երբեք քաղաքականությամբ չի զբաղվել եւ չի եղել կուսակցության անդամ»: